"जनानां सर्वप्राणिनां "पथ्या पथि हिता "उषाः "वि "आवः व्यौच्छत् । यद्वा। जनानां हिताय व्यौच्छदिति योज्यम्। किं कुर्वती । "मानुषीः मनुष्यरूपाः "पञ्च "क्षितीः निषादपञ्चमांश्चतुरो वर्णान् "बोधयन्ती । ईदृश्युषाः सुसंदृग्भिः। संदृश्यते संदर्शयतीति वा संदृक् तेजः ।
"इन्द्रतमा सर्वस्येश्वरतमा "मघोनी धनवती "उषाः "अभूत् प्रादुरभूत् । "सुविताय कल्याणाय "श्रवांसि अन्नानि "अजीजनत् उदपादयत् । प्रकाशितवतीत्यर्थः । "दिवः "दुहिता "अङ्गिरस्तमा गन्तृतमा। यद्वा । अङ्गिरोगोत्रैर्भारद्वाजैः सह रात्रेरप्युत्पत्ते रात्र्यवसानस्योषारूपत्वादङ्गिरस्तमेत्युच्यते । भारद्वाजै रात्रेः सहोत्पत्तिरनुक्रमण्यामुक्ता - रात्री कुशिकः सौभरो रात्रिर्वा भारद्वाजी ' (अनु. १०. १२७) इति । तादृश्युषाः "सुकृते यजमानाय "वसूनि धनानि "वि "दधाति करोति ।।
हे "उषः "यावत् "राधः धनं "स्तोतृभ्यः पूर्वम् "अरदः दत्तवत्यसि "तावत् राधो धनं "गृणाना स्तूयमाना "अस्मभ्यम् अपि "रास्व देहि । "यां त्वा "त्वां "वृषभस्य "रवेण । लुप्तोपमैषा। वृषभस्येति कर्मणि षष्ठी । वृषभं रवेणेव त्वां प्रकाशेन "जज्ञुः जानन्ति प्राणिनः । अथवा वृषभस्य प्रवृद्धस्य स्तोत्रस्य रवेण शब्देन जज्ञुः ज्ञापयन्ति । "दृळहस्य दृढस्य "अद्रेः "दुरः द्वाराणि पणिभिर्गाः प्रवेश्य पिहितानि "वि "और्णौः विवृतान्यकरोः ।।
